**אניטה סרקיזיאן** (באנגלית: **Anita Sarkeesian**; נולדה ב-1983) היא עיתונאית, מבקרת תקשורת, ובלוגרית קנדית-אמריקאית. היא יסדה ארגון ללא כוונת רווח בשם Feminist Frequency ("תדר פמיניסטי", אבל יכול להיות מתורגם "תכיפות פמיניסטית"), והפיקה יחד עם ג'ונת'ן מקינטוש, את סדרת סרטוני הווידאו Tropes vs. Women in Video Games, ("מוטיבים נגד נשים במשחקי מחשב").

בשנת 2012, הפכה סרקיזיאן מטרה למסע הטרדה והשמצה ברשת, בעקבות פתיחת מיזם מימון המונים עבור סדרת הסרטונים הזו. במקביל, תומכים בסדרה תרמו כמעט 160,000 דולר אמריקאי למיזם, הרבה מעבר למטרת מיזם הגיוס, שהייתה 6,000 דולר. שני ההיבטים הללו עוררו עניין בתקשורת, בעיקר בארצות הברית, והציבו את סרקיזיאן במרכז דיונים רבים בנושא שנאת נשים בתרבות משחקי המחשב, ועל הטרדה מקוונת. למרות ההטרדה, המשיכה סרקיזיאן להופיע בתקשורת ולפרסם מאמרים וביקורת על ייצוגי נשים במשחקי מחשב ועל הטרדה מינית בתעשיית המשחקים ובתרבות ההמונים.

ראשית דרכה
----------

סרקיזיאן נולדה בקנדה וגדלה ליד טורונטו, להורים מהגרים ארמנים-נוצרים מעיראק שהגיעו לשם עוד קודם לכן כפליטים מרצח עם בטורקיה בתחילת המאה ה-20. אביה, מהנדס מחשבים, לימד אותה כיצד לבנות מחשב והיא לימדה את עצמה לבנות אתרים ולתכנת. לימים היגרה לארצות הברית, והיא מגדירה עצמה כ"קנדית-אמריקאית". סרקיזיאן השלימה תואר ראשון בתקשורת באוניברסיטת מדינת קליפורניה בנורת'רידג' (CSUN), ולאחריו תואר שני בהגות מדינית וחברתית באוניברסיטת יורק שבקנדה, בשנת 2010. התזה שלה הייתה "I'll Make a Man Out of You: Strong Women in Science Fiction and Fantasy Television" ("אעשה ממך גבר: נשים חזקות במדע בדיוני ופנטזיה בטלוויזיה").

ביקורת פמיניסטית
----------------

בשנת 2009 החלה סרקיזיאן לפרסם את הבלוג שלה, Feminist Frequency, במטרה להציע ביקורת תקשורת פמיניסטית קריאה ונגישה. הבלוג הציע סרטוני וידאו שבחנו מבנים חברתיים ותרבות המונים מעמדה פמיניסטית, כגון עיון ברשימת הסרטים המועמדים לפרס אוסקר בשנת 2011 ובדיקתם לפי מבחן בקדל, או הצגת האופן שבו חברת לגו מחזקת נורמות תרבותיות. Feminist Frequency נרשם כארגון ללא מטרת רווח שסרקיזיאן היא המנכ"לית שלו.

בשנת 2011 חברה סרקיזיאן לכתב העת Bitch ויצרה את סדרת סרטוני הווידאו Tropes vs. Women ("מוטיבים נגד נשים"), שבחנה מוטיבים נפוצים לגבי ייצוג נשים בתקשורת, בדגש על הסוגה מדע בדיוני. הסדרה מנתה שישה סרטונים שהציגו מוטיבים כגון ה-Manic Pixie Dream Girl, "נשים במקררים", ו"עקרון דרדסית". הסרטונים עוררו עניין רב, הובילו לתשומת לב תקשורתית ולראיונות רבים, ואף אפשרו מסע גיוס כספים במימון המונים שהצליח הרבה מעל למצופה, ואיפשר הפקת סרטונים נוספים.

מסע הטרדה
---------

השחתת הערך הוויקיפדי על אודות אניטה סרקיזיאן תוך הצגת תמונה פורנוגרפית ושימוש במילים גזעניות וסקסיסטיות - צילום מסך מתוך הוויקיפדיה האנגלית (2012)
המיזם "מוטיבים נגד נשים" עורר מסע הטרדה מינני נגד סרקיזיאן. מטרידים שלחו לה איחולי אונס, איומים על חייה, פרצו לאתר שלה ולערוצי מדיה חברתית שהפעילה, וחשפו והפיצו פרטים אישיים על סרקיזיאן. אחרים השמיצו אותה באתרי רשת שונים, השחיתו את הערך על סרקיזיאן בוויקיפדיה האנגלית בביטויי שנאה גזענית או מיננית, ובהעלאת תמונות פורנוגרפיות במקום תמונתה בוויקיפדיה. אחרים שלחו לה ציורים שבהם דמותה נאנסת על ידי דמויות ממשחקי מחשב. אחד ממטרידיה אף יצר תוכנת מחשב שהתחזתה למשחק מחשב בשם "הכה את אניטה סרקיזיאן", ובו המשתמש הוזמן להקליק על תמונה של סרקיזיאן, כשכל הקלקה הוסיפה גרפיקה של דם לתמונה. ההטרדה התרחבה לעיתים אף למי שהביעו תמיכה בסרקיזיאן, כגון סטפני גאת'רי, שביקרה את התוכנה האמורה וסבלה מאיומים באונס וברצח. בעקבות תלונתה של גאת'רי למשטרה, אחד הגברים האחראים להטרדה אותר, נעצר, והואשם בהטרדה פלילית ובהפרת צו התנהגות טובה

החשיפה התקשורתית הרבה הוביל להזמנת סרקיזיאן להרצאות וכנסים בנושא הטרדה מינית וקהילות מקוונות, בין היתר בכנס TEDxWomen.

במרץ 2014 קיבלה סרקיזיאן פרס ונשאה דברים בטקס Game Developers Choice Awards. לאחר מעשה, דיווחו מארגני הכנס כי קיבלו איום אלמוני בדבר פצצה, ושמשטרת סן פרנסיסקו סרקה את מרכז הכנסים מוסקון לפני קיום האירוע.

באוגוסט 2014, התדר הפמיניסטי שחרר פרק נוסף של Tropes vs. Women in Video Games. העלייה הגוברת בהטרדות מהן סבלו מפתחות משחקי וידאו וסרקיזיאן (כולל איומים ברצח) גרמו לאחרונה לעזוב את ביתה. משטרת סן פרנסיסקו אישרה שהיא העבירה מידע על המקרה ל-FBI להמשך חקירה.

ב-14 באוקטובר 2014 אוניברסיטת המדינה של יוטה וסרקיזיאן קיבלו איומי טרור בנוגע להרצאה שלה למחרת באוניברסיטה. משטרת יוטה והאוניברסיטה לא האמינו שאיומים אמינים. אולם סרקיזיאן לא הסכימה איתם וביטלה את ההרצאה.

פרסים והוקרה
------------

ב-2012 האתר Gamasutra עוסק בתחום פיתוח משחקי וידאו הגדיר את ההטרדה שעברה סרקיזיאן ואת תדר פמיניסטי כזרזים שהובילו לחשיבה מחודשת על חשיבות בגיוון והכלה בתרבות תעשיית המשחקים. האתר הגדיר את נושא הגיוון וההכלה אחד מהטרנדים לשנת 2012. ב-2013 ניוזוויק והאתר The Daily Beast כלל את סרקזיאן ברשימת 125 הנשים המשפיעות. באותה השנה, היא קיבלה את פרס יקיר National Academy of Video Game Trade Reviewers עבור סרטוני הווידאו שלה. ב-2014, היא קבלה את פרס השגריר של Game Developers Choice Awards על פעילותה לייצוג נשים במשחקי וידאו. סרקיזיאן הייתה האישה הראשונה שקבלה את הפרס. אחרי התקרית באוניברסיטת המדינה של יוטה, המגזין רולניג סטון כינה אותה מבקרת תרבות הפופ החשובה ביותר וכתב שהמקרה מחזק את עמדתה: יש בעיה במשחקי המחשב. במרץ 2015 הטיים מגזין כלל את סרקיזיאן ברשימת "50 האנשים המשמפיעים ביותר על האינטרנט" ובאפריל באותה השנה היא נכללה ברשימת מאה האנשים המשפיעים ביותר בעולם של טיים 100.

קישורים חיצוניים
----------------

ויקישיתוף מדיה וקבצים בנושא **אניטה סרקיזיאן** בוויקישיתוף
* 

* אתר האינטרנט הרשמי של אניטה סרקיזיאן (באנגלית)
* אניטה סרקיזיאן, ברשת החברתית פייסבוק

* אניטה סרקיזיאן, ברשת החברתית אקס (טוויטר)

* אניטה סרקיזיאן, ברשת החברתית אינסטגרם

* אניטה סרקיזיאן, סרטונים בערוץ היוטיוב
* תדר פמיניסטי (אנגלית) - האתר של סרקיזיאן

הערות שוליים
------------

1. ↑
2. 1 2  Jordan Erica Webber, Anita Sarkeesian: ‘It’s frustrating to be known as the woman who survived #Gamergate’, the Guardian, ‏2017-10-16 (באנגלית)
3. ↑  אוליבר מור, "Woman's call to end video game misogyny sparks vicious online attacks", 11 ביולי 2012, באתר העיתון Globe and Mail.
4. 1 2  אמילי גרינהאוס, "Twitter's Free Speech Problem", באתר הניו יורקר, 1 באוגוסט 2013.
5. ↑  אניטה סרקיזיאן, דף ה"על אודות" באתר שלה (אנגלית).
6. 1 2  שילה קולהטקר, "The Gaming Industry's Greatest Adversary Is Just Getting Started", באתר BusinessWeek, ‏26 בנובמבר 2014.
7. 1 2  פול דין, "Tropes vs Women in Video Games: Why It Matters", באתר IGN, ‏ 31 במאי 2013.
8. ↑  מיכאל ברתל, "The Oscars’ woman problem", באתר Salon.
9. ↑  הסרטון על מבחן בקדל
10. ↑  ג'סי סינגל, "Taking on games that demean women", באתר הבוסטון גלוב, 22 ביוני 2013.
11. ↑  מייקל ג'יימס הרון, פולין בלפורד, אייס גוקר, *Sexism in the circuitry*, בכתב העת SIGCAS של ה-ACM, גיליון 4, כרך 44, 2014, עמ' 18-29.
12. ↑  איימי אולירי, "In Virtual Play, Sex Harassment Is All Too Real", בניו יורק טיימס, 1 באוגוסט 2012.
13. ↑  קתרין ביילי קייל, "Her Story, Too: Final Fantasy X, Revolutionary Girl Utena, and the Feminist Hero's Journey", בתוך האנציקלופדיה *Heroines of Film and Television*, ‏2014, מסת"ב 9781442231498, עמ' 131-132.
14. ↑  סרמיסטה דאס, "Leveling (Up) the Playing Field: How Feminist Gamers Self-Identify and Learn in Online Communities", בתוך האנציקלופדיה *Educational, Psychological, and Behavioral Considerations in Niche Online Communities*, בהוצאת IGI Global, ‏2014 מסת"ב 1466652071, עמ' 82
15. ↑  קת'רין פרננדז-בלאנס, "Gamer campaign against Anita Sarkeesian catches Toronto feminist in crossfire" באתר TheStar, ‏10 ביולי 2012.
16. ↑  סוג צו משפטי בקנדה.
17. ↑  מגי קים, "Man charged with harassment after Twitter attacks" מתוך ה-Toronto Star, ‏ 22 בנובמבר 2013.
18. ↑  הרצאתה של סרקיזיאן בכנס (אנגלית)
19. ↑  "Bomb Threat Targeted Anita Sarkeesian, Gaming Awards Last March" באתר Kotaku,‏ 17 בספטמבר 2014.
20. ↑  Brian Crecente, FBI investigating death threats against Feminist Frequency creator Sarkeesian, Polygon, ‏2014-09-17
21. ↑  "Gamergate: the community is eating itself but there should be room for all". *The Guardian* (באנגלית בריטית). 2014-09-03. ISSN 0261-3077. נבדק ב-2016-12-29.
22. ↑  Hern, Alex (2014-10-15). "Feminist games critic cancels talk after terror threat". *The Guardian* (באנגלית בריטית). ISSN 0261-3077. נבדק ב-2016-12-29.
23. ↑  Saeed Ahmed and Tony Marco CNN, Anita Sarkeesian forced to cancel Utah State speech after mass shooting threat, CNN
24. ↑  Graft, Kris. "The 5 trends that defined the game industry in 2012". נבדק ב-2016-12-28.
25. ↑  Women In the World: 125 Women Of Impact, The Daily Beast, ‏2013-04-01 (ארכיון)
26. ↑  Our cover: the 125 Women of Impact! They changed... - Newsweek, Newsweek (ארכיון)
27. ↑  National Academy of Video Game Trade Reviewers, Horror, Fantasy Rule NAVGTR Awards, www.prnewswire.com
28. ↑  Suellentrop, Chris. "The Last of Us Claims a Top Video Game Prize". *ArtsBeat*. נבדק ב-2016-12-28.
29. ↑  "Anita Sarkeesian on GamerGate: 'We're Going to Fix This'". *Rolling Stone*. נבדק ב-2016-12-29.
30. ↑  TIME Staff, These Are The 30 Most Influential People on the Internet, TIME.com
31. ↑  Wil Wheaton, Anita Sarkeesian: The World’s 100 Most Influential People, TIME.com

|  |  |
| --- | --- |
| בקרת זהויות עריכת הנתון בוויקינתונים | 
* GND: 1071091883
* ISNI: 0000 0004 4948 5619
* LCCN: n2018014163
* MusicBrainz: 96443734-eea0-4b0d-92a1-52e7db0a9c4a
* NTA: 431258015
* VIAF: 315959796
* WorldCat: lccn-n2018014163

 |